PATVIRTINTA

Vilniaus miesto savivaldybės administracijos direktoriaus

Vyriausiosios patarėjos

2020 m. rugsėjo 30 d.

 įsakymu Nr. A15-1653/20

**VISOS DIENOS MOKYKLOS GRUPIŲ VEIKLOS ORGANIZAVIMO REKOMENDACIJOS**

**I. BENDROSIOS NUOSTATOS**

 1. Rekomendacijos dėl visos dienos mokyklos (toliau − VDM) grupių veiklos organizavimo (toliau – Rekomendacijos) parengtos siekiant Vilniaus miesto bendrojo ugdymo įstaigose, vykdančiose pradinio ugdymo programas, įgyvendinti visos dienos mokyklos grupių modelį, sudaryti galimybę mokiniams, besimokantiems pagal pradinio ugdymo programą, saugiai ir kokybiškai praleisti laiką po pamokų.

 2. Rekomendacijos parengtos vadovaujantis Vilniaus miesto tarybos 2020 m. rugsėjo 17 d. sprendimu Nr.1-653 patvirtintu Vilniaus miesto savivaldybės bendrojo ugdymo įstaigų visos dienos mokyklos tvarkos aprašu (toliau − Aprašas).

 3. Rekomendacijose vartojamos sąvokos atitinka Lietuvos Respublikos švietimo įstatyme ir kituose įstatymuose ir jų įgyvendinamuosiuose teisės aktuose vartojamas sąvokas.

**II. VDM GRUPĖS VEIKLOS ORGANIZAVIMO TVARKA**

 4. VDM grupės paslauga yra nemokama ir teikiama grupės pedagogo arba specialisto, dirbančio pagal darbo sutartį (Pareigybės aprašymo pavyzdys, 1 priedas).

 5. VDM grupė steigiama pagal tėvų (globėjų, rūpintojų) mokyklos direktoriui pateiktus prašymus (Prašymo formos pavyzdys, 2 priedas). Prašymai mokyklai pateikiami iki einamųjų metų rugsėjo 5 d.

 6. VDM grupės veikla grindžiama VDM grupės lankymo sutartimi (Sutarties formos pavyzdys, 3 priedas).

7. Rekomenduojame mokinių skaičių grupėje paskirstyti atsižvelgiant į Lietuvos Respublikos vyriausybės 2018 m. liepos 11 d. nutarimo Nr. 682 Dėl Lietuvos Respublikos vyriausybės 2011 m. birželio 29 d. nutarimo Nr. 768 „Dėl mokyklų, vykdančių formaliojo švietimo programas, tinklo kūrimo taisyklių patvirtinimo“ pakeitimo 1 priedą.

 8. VDM grupė vykdo veiklą penkias darbo dienas per savaitę.

 8.1. VDM grupės darbo laikas:

 8.1.1. pirmadieniais − ketvirtadieniais nuo grupės mokinio pamokų pabaigos iki 18 val.;

 8.1.2. penktadieniais ir prieššventinėmis dienomis − nuo grupės mokinio pamokų pabaigos iki 17 val.

8.1.3. esant poreikiui ir galimybei, suderinus su steigėju, gali būti koreguojamas VDM grupių darbo pradžios laikas.

 8.1.4. esant ekstremaliai situacijai, grupės darbo laikas ir veiklos organizavimas gali būti nutraukiamas ar kitaip koreguojamas atsižvelgiant į galiojančius teisės aktus.

9. Esant poreikiui ir galimybei dalis VDM grupių pradeda veikti prasidėjus mokslo metams. Visos grupės turi pradėti veikti ne vėliau nei nuo rugsėjo 10 d. iki ugdymo proceso pabaigos pagal Lietuvos Respublikos švietimo, mokslo ir sporto ministro įsakymu mokslo metams patvirtintus bendruosius ugdymo planus.

10. Grupės darbas organizuojamas pagal mokyklos direktoriaus patvirtintą darbotvarkę. VDM mokinių grupės komplektuojamos iš vienos klasės, paralelių klasių ar klasių grupių.

 11. VDM grupės veikla mokinių atostogų metu neorganizuojama.

12. Mokyklai organizuojant mokymą(si) nuotolinio ugdymo būdu, mokyklos vadovo įsakymu VDM pedagogui (specialistui) gali būti priskiriamos kitos veiklos funkcijos.

 13. Mokyklos direktorius, priėmęs sprendimą dėl VDM grupės steigimo, organizuoja ir koordinuoja VDM (pagal direktoriaus patvirtintą darbotvarkę)  grupės darbą, grupės mokinių maitinimą ir visą informaciją pateikia per e. pristatymo informacinę sistemą Bendrojo ugdymo skyriui iki einamųjų metų rugsėjo 7 d. (Formos pavyzdys, 4 priedas);

 14. Įgyvendinant VDM grupės veiklą rekomenduojama:

 14.1. Sudaryti galimybę vaikams nusipirkti maistą mokykloje arba suvalgyti savo atsineštą maistą;

 14.2. Grupės mokinių tėvus supažindinti su LR sveikatos apsaugos ministro 2018 m. balandžio 10 d. patvirtintu įsakymu Nr. V-394 „Dėl Maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo patvirtinimo“.

 14.3. Sudaryti galimybę VDM grupės mokiniams lankyti neformaliojo ugdymo būrelius;

 14.4. Sudaryti galimybę grupės mokiniams pailsėti, racionaliai išnaudoti klasės erdvę;

 14.5. Skatinti vaikų fizinį aktyvumą;

 14.6. Esant palankioms meteorologinėms sąlygoms kasdien numatyti veiklas lauke, nepriklausomai nuo metų laiko;

 14.7. Pagal galimybę aprūpinti VDM grupės veiklai reikalingomis priemonėmis.

 15. VDM grupės mokinių lankomumas fiksuojamas mokyklos pasirinktos formos dienyne.

 16. VDM grupės veiklos sudaromos atsižvelgiant į mokinių pamokų tvarkaraščius, kabinetų, aktų salės, sporto salių užimtumą.

 17. Atsižvelgdamas į VDM grupės veiklą, kiekvienas VDM grupės pedagogas (specialistas) praveda saugaus elgesio instruktažus, pagal mokyklos nustatytą tvarką.

 18. VDM grupės veikla vyksta ir dienynas pildomas iki ugdymo plane nurodytos paskutinės mokslo metų dienos.

 19. VDM grupės veiklą jos darbo laiku prižiūri asmuo, kuriam pagal funkcijas priskirtas VDM grupės koordinavimas.

\_\_\_\_\_\_\_\_\_\_\_\_\_\_